У складу са чланом 38. Закона о удружењима („Службени гласник РС“, број 51/09, 99/11-др. закон и 44/2018 – др. закон), чланом 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018), и чланом 8. Правилника о начину, критеријумима и поступку доделе средстава из буџета Општине Кладово за подстицање пројеката од јавног интереса које реализују удружења број 024-2/2021-II од 24.03.2021. године, Општинско веће општине Кладово на телефонској седници, на предлог Комисије за доделу средстава удружењима за финансирање и суфинансирање пројеката од јавног интереса у Општини Кладово,

**расписује**

**ЈАВНИ КОНКУРС**

**ЗА ДОДЕЛУ СРЕДСТАВА ИЗ БУЏЕТА ОПШТИНЕ КЛАДОВО ЗА ПОДСТИЦАЊЕ ПРОЈЕКАТА ИЛИ НЕДОСТАЈУЋЕГ ДЕЛА СРЕДСТАВА ЗА ФИНАНСИРАЊЕ ПРОЈЕКАТА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА ЗА 2021. ГОДИНУ**

**ПРЕДМЕТ ЈАВНОГ КОНКУРСА**

Предмет јавног конкурса су пројекти од јавног интереса на територији општине Кладову у областима:

* заштита животне средине,
* социјална и дечија заштита,
* развој културе и информисања,
* опште услуге локалне самоуправе.

**ПРАВО УЧЕШЋА НА ЈАВНОМ КОНКУРСУ**

Право учешћа на Јавни конкурс имају удружења регистрована у складу са Законом о удружењима која ће своје програмске активности реализовати на територији општине Кладово.

Комисија за доделу средстава удружењима за финансирање и суфинансирање пројеката од јавног интереса у Општини Кладово (у даљем тексту: Комисија), по службеној дужности, утврђује да ли је удружење предлагач пројекта/учесник конкурса (у даљем тексту: учесник конкурса) уписано у регистар надлежног органа, да ли се, према статутарним одредбама, циљеви тог удружења остварују у области у којој се пројекат реализује, као и да ли је рачун тог удружења у блокади.

Право учешћа на јавном конкурсу немају удружења:

* Која нису поднела извештај о реализацији пројеката/програма и/или нису оправдала средства додељена на прошлогодишњем конкурсу;
* Која нису предузела све потребне мере за избегавање сукоба интереса на прошлогодишњем конкурсу;
* Која су ненаменски трошила буџетска средства која су им била додељена на прошлогодишњем конкурсу, па је покренут поступак раскида уговора;
* Која нису омогућила Комисији и стручњацима за оцену успешности пројеката финансираних на прошлогодишњем конкурсу - праћење реализације пројекта и увид у сву потребну документацију;
* Која су средства за реализацију одобреног пројекта/програма већ обезбедила на други начин;
* Која имају текући рачун у блокади, пореске дугове и дугове према организацијама социјалног осигурања;
* Која су брисана из регистара надлежног органа, или су у поступку ликвидације, стечајном поступку или под привременом мером забране делатности;
* Која имају у последње две године казну правоснажном одлуком за прекршај или привредни преступ везан за њихову делатност;
* Која нису јавно назначила да је реализацију конкретног пројекта/програма подржала општина Кладово.

Општина Кладово неће финансирати:

* Политичке и страначке организације, верске организације, групе и секте и њихове активности;
* Активности у виду додељивања новчаних награда и спонзорстава појединцима и другим организацијама;
* Активности које доносе профит удружењу;
* Активности које заговарају нетолерантност и насиље или било коју врсту дискриминације.

**ОБИМ СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ**

Средства за реализацију пројеката/програма обезбеђена су у буџету општине Кладово за 2021. годину, на основу Одлуке о буџету општине Кладово за 2021. годину, у укупном износу од 4.200.000,00 динара, и то по областима:

* заштита животне средине ………….…..200.000,00 динара,
* социјална и дечија заштита ……….....1.700.000,00 динара,
* развој културе и информисања …......1.800.000,00 динара,
* опште услуге локалне самоуправе …....500.000,00 динара.

(услуге противпожарне заштите)

**РОК ЗА ПОДНОШЕЊЕ ПРИЈАВА И НАЧИН ПРИЈАВЉИВАЊА НА КОНКУРС**

Јавни конкурс траје 15 дана од дана објављивања.

Учесник конкурса предлог пројекта доставља на српском језику.

Пријаве на конкурс подносе се Комисији на посебним обрасцима који су саставни део конкурсне документације и чине саставни део Правилника о начину, критеријумима и поступку доделе средстава из буџета Општине Кладово за подстицање пројеката од јавног интереса које реализују удружења.

Пријаве на конкурс подносе се на Писарници општинске управе Кладово или у пошиљци предатој пошти, и то најкасније до истека последњег дана утврђеног за подношење пријаве на конкурс.

Неблаговремене пријаве неће бити разматране, а непотпуне пријаве ће се сматрати неисправним.

Учесник конкурса може поднети само једну пријаву на јавни конкурс, са једним предлогом пројекта.

Конкурсна документација се може преузети са званичне интернет странице општине Кладово (www.kladovo.org.rs).

Конкурсна документација, потписана од стране овлашћеног лица, са попуњеним пратећим обрасцима, доставља се Комисији, у затвореној коверти, преко Писарнице општинске управе Кладово или путем поште, са назнаком: „**Пријава по јавном конкурсу за финансирање и суфинансирање пројеката/програма од јавног интереса које реализују удружења грађана средствима из буџета општине Кладово за 2021. годину - не отварати" са назнаком области за коју се конкурише.** На полеђини коверте потребно је обавезно написати пуно име и адресу удружења.

**ТРАЈАЊЕ ПРОЈЕКТА**

Пројекат може трајати најмање 3 месеца, а најдуже годину дана и мора бити реализован најкасније до истека буџетске године.

**ПРЕГЛЕД КОНКУРСНЕ ДОКУМЕНТАЦИЈЕ КОЈУ ЈЕ ПОТРЕБНО ДОСТАВИТИ**

Конкурсна документација садржи:

* Попуњен пријавни образац (Прилог 1);
* Попуњен образац предлога пројекта (Прилог 2);
* Попуњен образац буџета пројекта и наративног буџета пројекта (Прилог 3);
* Писмену изјаву о обезбеђивању сопственог финансирања или суфинансирања;
* Писмене изјаве партнера о сарадњи на пројекту, ако се пројекат реализује на тај начин;
* Другу документацију која је по процени учесника конкурса од значаја за доделу средстава.

У случају да je учесник конкурса подружницa удружења из области заштите лица са инвалидитетом која није регистрована на територији општине Кладово, a корисници програмских активности су особе са инвалидитетом са територије општине Кладово које су уједно и чланови подружнице и програмске активности се спроводе у циљу већег укључивања у друштвене токове на територији општине Кладово, ова удружења приликом пријаве на јавни конкурс, подносе и свој план и програм за конкретну годину, са прегледом програмских активности које ће спровести у циљу већег укључивања својих чланова у друштвене токове на територији општине Кладово

**БЛИЖА УПУТСТВА О УСЛОВИМА ЗА ПОДНОШЕЊЕ ПРИЈАВА И КРИТЕРИЈУМИМА ЗА ДОДЕЛУ СРЕДСТАВА**

Ради потпунијег сагледавања квалитета предлога пројеката, Комисија може тражити појашњења предлога пројекта и/или обавити интервју са учесником конкурса, као и предложити корекцију предлога пројекта.

Уколико се износ одобрених средства разликује од тражених средства за финансирање пројекта, Комисија може захтевати од подносиоца предлога пројеката евентуално усклађивање буџета пројекта односно рокова реализације пројекта.

Уколико подносилац предлога пројекта не пристане на предложене корекције од стране Комисије, сматраће се да је одустао од пријаве на конкурс.

Комисија оцењује пријаве пристигле у складу са условима конкурса и применом критеријума

* Усаглашеност пројекта са стратешким оквиром општине Кладово, дефинисаним циљевима пројекта и циљним групама - корисницима пројекта,
* Одрживост пројекта,
* Очекивани резултати и ефекти пројекта,
* Економичност буџета пројекта и однос трошкова и очекиваних резултата и ефеката,
* Суфинансирање пројекта из других извора.

Чланови комисије појединачно бодују сваки пројекат на основу критеријума. Просечан број бодова представља коначан број бодова за тај предлог пројекта.

Пројекат који је вреднован са мање од 60 бодова и који није подржала већина чланова Комисије неће бити предмет избора за доделу средстава из буџета општине Кладово.

О спроведеном поступку јавног конкурса Комисија води записник.

**РОК ЗА ДОНОШЕЊЕ ОДЛУКЕ О ИЗБОРУ ПРОЈЕКАТА**

Комисија, у складу са условима јавног конкурса и критеријумима, утврђује прелиминарну листу изабраних пројеката и сачињава предлог одлуке о избору пројеката који ће се финансирати или суфинансирати из буџета општине Кладово, са наведеним износима новчаних средстава, и исти доставља Општинском већу општине Кладово најкасније 30 дана од дана истека рока за подношење пријаве на јавни конкурс.

Прелиминарна листа објављује се на званичној интернет страници и огласној табли општине Кладово и на порталу е-Управа, без одлагања, по достављању предлога одлуке о избору пројеката који ће се финансирати или суфинансирати из буџета општине Кладово Општинском већу општине Кладово.

Учесник конкурса има право увида у поднете пријаве и приложену документацију у року од три радна дана од дана објављивања прелиминарне листе.

**ЖАЛБЕНИ РОК**

На прелиминарну листу удружења учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, Комисија доноси у року од 8 дана од дана истека рока за подношење приговора.

По окончању поступка по приговорима, Комисија сачињава коначни предлог одлуке о избору пројеката који ће се финансирати или суфинансирати из буџета општине Кладово у року од 3 дана од доношења одлуке о приговору и подноси га Општинском већу општине Кладово.

**НАЧИН ОБЈАВЉИВАЊА ОДЛУКЕ О ИЗБОРУ ПРОЈЕКТА**

Одлуку о избору пројеката доноси Општинско веће општине Кладово, на основу записника о спроведеном јавном конкурсу и коначног предлога одлуке Комисије, у року од 8 дана од дана подношења коначног предлога одлуке од стране Комисије.

Одлука о избору пројеката биће објављена на званичној интернет страници и огласној табли општине Кладово и на порталу е-Управа, без одлагања по њеном доношењу.

**СКЛАПАЊЕ УГОВОРА О ФИНАНСИРАЊУ ИЛИ СУФИНАНСИРАЊУ ПРОЈЕКАТА**

Након Одлуке о избору пројеката са изабраним подносиоцима пријаве закључују се појединачни уговори о финансирању или суфинансирању пројекта, којим ће прецизно бити дефинисана права и обавезе уговорних страна.

Детаљне информације о конкурсу могу се добити: на тел. 019/801470, Мина Новаковић.

Јавни конкурс је објављен на званичној интернет страници општине Кладово, огласној табли општине Кладово, на локалним медијима и на порталу е-Управа.

Број : 024-4/2021-II

У Кладову, 31.03.2021.год

**ОПШТИНСКО ВЕЋЕ ОПШТИНЕ КЛАДОВО**

**ПРЕДСЕДНИК,**

**Саша Николић**